
ফুল ফুটুক আর নাই ফুটুক আজ বসন্ত। অন্যান্য প্রতিষ্ঠানের মতো ব্র্যাক বিশ্ববিদ্যালয়ে ঋতুরাজ বসন্তের প্রথম দিনটা অন্যরকম এক আমেজ বয়ে আনল। বসন্তের চিরাচরিত আগমনী গান, পুতুল নাচ, বসন্ত মেলা ও পিঠা উৎসব তো ছিলই। ঋতুরাজের আগমনকে পূর্ণতা দিতে সুবিধাবঞ্চিত শিশুদের সাথে বসন্তের প্রথম দিনটি কাটালো ব্র্যাক বিশ্ববিদ্যালয়ের শিক্ষার্থীরা। চিত্রাঙ্কন প্রতিযোগিতা ও সাংস্কৃতিক আয়োজনে দিন পার করেছে সমাজের অবহেলিত শিশুরা।

জাঁকজমকভাবে ঋতুরাজ বসন্তকে বরণ করে নিয়েছে ব্র্র্যাক বিশ্ববিদ্যালয়। রাজধানীর মহাখালী ক্যাম্পাসের অডিটরিয়ামে দিনব্যাপী বসন্ত উৎসবের আয়োজন করে বিশ্ববিদ্যালয়ের অফিস অব কো-কারিকুলার অ্যাক্টিভিটিজ। সকালে পতুল নাচ দিয়ে শুরু হয় বসন্ত উৎসবের। এরপর দুপুরে হয় সুবিধাবঞ্চিত শিশুদের চিত্রাঙ্কন প্রতিযোগিতা ও সাংস্কৃতিক অনুষ্ঠান। বিকেলে পুতুল নাচ ও সন্ধ্যায় বিশ্ববিদ্যালয়ের শিক্ষার্থীদের অংশগ্রহণে মনোজ্ঞ সাংস্কৃতিক অনুষ্ঠান দিয়ে শেষ হয় দিনব্যাপী বসন্ত উৎসবের। এছাড়া সারাদিন বসন্ত মেলা ও পিঠা উৎসব ছিল বসন্ত বরণের অন্যতম আকর্ষণ। বিভিন্ন বিভাগের শিক্ষক-শিক্ষার্থীদের প্রাণচাঞ্চল্যে মুখরিত ছিল ব্র্র্যাক বিশ্ববিদ্যালয় ক্যাম্পাস। শিক্ষার্থী ও পথশিশুদের সঙ্গে বসন্ত উৎসবের বিভিন্ন আয়োজন উপভোগ করেন ব্র্যাক বিশ্ববিদ্যালয়ের উপ উপাচার্য ড. আনসার আহমেদ ও কোষধ্যক্ষ এস এন কৈরী।

